E L Ő T E R J E S Z T É S

**Szombathely Megyei Jogú Város Közgyűlése Szociális és Lakás Bizottságának 2020. január 29-i ülésére**

**Tájékoztató a Gothard – kastély „Modern Városok Program” keretében történő felújításának és hasznosításának megvalósulásáról**

A „Modern Városok Program” keretében Magyarország Kormánya és Szombathely Megyei Jogú Város Önkormányzata közötti együttműködési megállapodás végrehajtásával összefüggő feladatokról szóló 1936/2015 (XII.12.) Korm. határozat 4. pontjában a Kormány arról döntött, hogy: „támogatja a Gothard-kastély felújítására és új funkciókkal történő hasznosítására irányuló önkormányzati tervet.”

A kastély tulajdonosa Szombathely Megyei Jogú város Önkormányzata. Az 1696-ban épült, Hauszmann Alajos által 1880-ban átépített épület műemléki védelem alatt áll. A Szombathely, Béke tér 1/A. szám alatti lakóingatlanban 13 db bérlakás található. A lakások nagyságát, komfortfokozatát az alábbi táblázat mutatja be:

|  |  |  |  |
| --- | --- | --- | --- |
| **cím** | **komfort-fokozat** | **lakás nagysága (m2)** | **szobák száma** |
| **fszt. 1.** | komfortnélküli | 50,00 | 1 |
| **fszt. 2.** | komfortnélküli | 50,00 | 1 |
| **fszt. 9.** | komfortnélküli | 80,00 | 2 |
| **első emelet 3.** | komfortnélküli | 76,00 | 2 |
|  **első emelet 4.** | komfortnélküli | 47,00 | 1 |
| **első emelet 5.** | komfortnélküli | 50,00 | 1 |
| **első emelet 7.** | félkomfortos | 80,00 | 2 |
| **első emelet 8.** | komfortnélküli | 50,00 | 1 |
| **fszt. 11.** | komfortos | 50,00 | 1 |
| **fszt. 12.** | komfortos | 49,00 | 1 |
| **első emelet 14.** | komfortos | 50,00 | 1 |
| **első emelet 15.** | félkomfortos | 49,00 | 1 |
| **első emelet 13.** | komfortos | 50,00 | 1 |

A döntést követően az épületben lakó 9 család elhelyezéséről cserelakás biztosításával gondoskodott az Önkormányzat, a SZOVA NZrt. közreműködésével.

Az önkormányzat és a Miniszterelnökség között 2017. december 22. napján kötött támogatói okirat 94,5 millió forintot biztosított a Gothard-kastély fejlesztési projekt előkészítő tevékenységeire (engedélyes és kiviteli tervek, részletes megvalósíthatósági tanulmány, előzetes kiállítási forgatókönyv, műemléki kutatások, közbeszerzés). A fejlesztés elsődleges célja, az egykori Gothard-kastély rehabilitációja, az önfenntartást lehetővé tevő turisztikai, látogatóközponti-rendezvényi funkciók feltételrendszerének kiépítése. Az önkormányzat az Equinox Kft.-t bízta meg a projekt részletes megvalósíthatósági tanulmányának elkészítésével.

Az elkészült dokumentáció alapján a projekt költségigénye a korábban készült előzetes koncepcióban becsült bruttó 1,8 milliárd forint összköltséget jóval meghaladta, 2.718.633.582 Ft+ÁFA becsült költséget állapított meg. A költségnövekedést a műszaki és szakmai tartalom pontosítása mellett az építőipari árak emelkedése okozta.

Szombathely Megyei jogú Város Közgyűlése által a 316/2018.(XII.10.) Kgy. sz. határozattal jóváhagyott megvalósíthatósági tanulmány alapján a város 2018. december 17. napján támogatási igénnyel fordult Gyopáros Alpár kormánybiztos úrhoz. A válaszra újabb levél (átütemezés) került megküldésre 2019. március 22. napján az előkészítési többletköltség ügyében.

Dr. Bényi Krisztina 2019. július 25-én a „Modern Városok Program” 2019 - 2020. évi keret kimerüléséről tájékoztatott.

Amennyiben nem valósul meg a projekt, a teljes, eddig kapott támogatást (94,5 Millió Ft) kamatostul vissza kell az önkormányzatnak fizetnie, függetlenül attól, hogy került-e felhasználásra belőle bármennyi. A projekt visszaadása tehát az önkormányzat számára az alábbi többletköltséget eredményezi:

1. 17.970.000,-Ft, azaz a Megvalósíthatósági tanulmánynak a projektvisszaadást követően el nem számolható költsége,
2. 3.536.842,- Ft a visszafizetendő támogatás után fizetendő ügyleti kamat.

A kettő együttesen 21.506.842 ,- Ft. összeg.

Kérem a Tisztelt Bizottságot, hogy az előterjesztést megtárgyalni és határozati javaslatot elfogadni szíveskedjék.

**Szombathely, 2020. január 24.**

 **/: Dr. Czeglédy Csaba sk. :/**

 a Bizottság elnöke

**…/2020 (I. 29.) SzLB. sz. határozat**

A Szociális és Lakás Bizottság a Gothard – kastély „Modern Városok Program” keretében történő felújításának és hasznosításának megvalósulásáról szóló tájékoztatót megtárgyalta, és felkéri a Bizottság elnökét, hogy az ingatlan hasznosításának további lehetőségeivel kapcsolatos szakmai egyeztetéseket folytassa le, és annak eredményéről a Bizottságot tájékoztassa.

**Felelős:** Dr. Czeglédy Csaba, a Szociális és Lakás Bizottság elnöke

/a végrehajtásért:

 Szentkirályi Bernadett, a Lakás Iroda vezetője/

**Határidő:** 2020. április 30.